ཐོག་མར་ངས་མི་མང་ལ་དགོངས་དག་ཞུ་རྒྱུ་ཡིན།ད་ལྟ་ང་ལ་སྤྱི་འཐུས་ཀྱི་མཚན་གནས་ཤིག་ཡོད་ཀྱང་།བཅའ་ཁྲིམས་དང་སྒྲིག་གཞིའི་དགོངས་དོན་ལྟར་རང་འགན་སྒྲུབ་ཐུབ་ཀྱི་མེད་པའི་གནས་སྟངས་འདིར་དགོངས་དག་ཞུ་རྒྱུ་ཡིན།དབུས་བོད་མིའི་སྒྲིག་འཛུགས་འདི་བཞིན་ཁྲིམས་ཀྱི་དབང་བསྒྱུར་ཚད་ལྡན་དུ་༸གོང་ས་མཆོག་དང་སློབ་དཔོན་ཟམ་གདོང་རིན་པོ་ཆེས་སྲོག་ཤིང་གནང་བའི་དབུ་ཁྲིད་གོང་མ་རྣམས་ཀྱིས་བསྒྱུར་ཡོད་པ་མ་ཟད།ཀ་བ་གསུམ་དང་སྒོས་སུ་གྲོས་ཚོགས་དང་བཀའ་ཤག་གཉིས་ཀའི་འགན་དབང་ས་མཚམས་དང་།བཀའ་ཤག་གིས་གྲོས་ཚོགས་ལ་ལན་འདེབས།སྙན་ཞུ།གསལ་བཤད་ཀྱིས་མཚོན་ཐུགས་འགན་ཅི་ལྟར་བཞེས་དགོས་མིན་དང་།དེ་བཞིན་གྲོས་ཚོགས་ནས་ཀྱང་བཀའ་ཤག་ལ་ལམ་སྟོན།སྟངས་འཛིན།དྲི་འདེད་ཅི་ལྟར་གནང་དགོས་མིན་བཅས་བཅའ་ཁྲིམས་རིན་པོ་ཆེ་དང་།བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་འདུའི་འགྲོ་ལུགས་དང་ལས་དོན་བྱེད་ཕྱོགས་ཀྱི་སྒྲིག་གཞི།དེ་མིན་བོད་མི་མང་སྤྱི་འཐུས་རྒྱུན་ལས་ཚོགས་ཆུང་གི་སྒྲིག་གཞི་སོགས་སུ་ཧ་ཅང་ཞལ་གསལ་པོ།ལག་ལེན་དུ་བསྟར་ཆོག་ཆོག་ཅིག་གཏན་འབེབས་གནང་ཡོད་ནའང་།ཐེངས་འདིར་བཀའ་ཤག་གིས་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཙོ་ཟུར་པའི་མཚན་གནས་ཡོད་མཁན་ཞིག་ལ་དྲང་པོ་མིན་པའི་ཐག་གཅོད་འཛེམ་སོན་མེད་པར་ལག་བསྟར་གྱིས།ཚོགས་གཅོ་ཟུར་པ་དེ་ཉིད་དེ་སྔར་གུས་ནས་ཐོག་མར་སྲིད་ཚབ་ཀྱི་གསར་འགོད་གསལ་བསྒྲགས་ལ་སྡོམ་རྒྱབ་ནས་ཞུས་པ་བཞིན་སྐུ་ཚེ་ཧྲིལ་བོ་ནག་པོ་བཟོ་གང་ཐུབ་བྱས་སོང་པས།མི་མང་ནང་སྔར་བྱུང་མྱོང་མེད་པའི་དབུས་བོད་མིའི་སྒྲིག་འཛུགས་ལ་ཡིད་ཆེས་བརླག་པའི་ཚད་གཞིར་ཉན་ལྟ་མི་ཕོད་པའི་གནས་སུ་འགྱུར་བཞིན་པ་མ་ཟད།བོད་ནང་དུའང་ཤེས་ལྡན་པ་མང་དག་ཅིག་གི་རེ་བ་བརླག་པའི་གནས་ཚུལ་གོ་རྒྱུ་འདུག་པ་འདི་དག་ནི་བོད་སྤྱི་དོན་ལ་གནོད་གཞིར་གྱུར་ཡོད་པ་གསལ་པོ་རེད་ལ།བོད་མིའི་གཏམ་དཔེར།ཆུ་འགྲོ་མཁན་དང་ཟམ་པ་སྡོད་མཁན་ཟེར་པ་བཞིན།བཅའ་ཁྲིམས་རིན་པོ་ཆེ་ལེའུ་གསུམ་པ་སྒྲིག་འཛུགས་ཀྱི་རྩ་བའི་བྱེད་སྒོ་ལམ་སྟོན་དུ་གསལ་བ་ལྟར་ཇི་སྲིད་བོད་ཀྱི་བདེན་མཐའ་མ་གསལ་བར་དབུས་བོད་མིའི་སྒྲིག་འཛུགས་འདི་ཉིད་བརྟན་པོར་གནས་དགོས་སྟབས།ཀ་བ་གསུམ་གྱི་མཛད་གཙོ་སུ་རུང་གིས་སྒེར་དོན་ཕུགས་སྒྲུབ་དང་སྒེར་ནད་སྤྱི་སྤུངས་ཀྱིས་ཁྲིམས་ཐོག་ནས་གནང་བའི་སྐུ་དབང་ལོག་སྤྱོད་བྱས་པ་ཡིན་ན་སྤྱི་བའི་སྒྲིག་འཛུགས་སྲ་བརྟན་ལ་ཉེན་ཁ་འབྱུང་རྒྱུ་ཡིན་པ་བཤད་མ་དགོས་ཀྱང་།བཀའ་ཤག་སྐབས༡༥པས་དེ་ལྟའི་རྣམ་པ་གསལ་པོ་ཐོན་པའི་བྱེད་བབ་ཀྱིས་སྤྱི་ཚོགས་ཁྱོན་ཡོངས་ལྷིང་འཇགས་མེད་པ་བཟོས་ཟིན་པ་ཧ་ཅང་བློ་ཕམ་གྱི་གནས་སུ་ཆེ།རང་ཉིད་ལ་སྤྱི་འཐུས་ཀྱི་ལས་འགན་ཞིག་ཡོད་པའི་ཆ་ནས་ད་བར་བཟང་ཕྱོགས་དང་ཆེ་ས་ནས་རེ་བ་རྒྱབ་སྟེ་སྟངས་འཛིན་དང་ཐེར་འདོན་གང་ཡང་བྱས་མེད་པས།མི་མང་གཟུར་གནས་ཤེས་ལྡན་དོ་སྣང་ཅན་རྣམས་ལ་སྙིང་ནས་དགོངས་དག་ཞུ་རྒྱུ་ཡིན།